Document ID: 32011D0402

DECIZIA DE PUNERE ÎN APLICARE A COMISIEI
din 6 iulie 2011
cu privire la măsurile de urgență aplicabile semințelor de schinduf și anumitor semințe și boabe importate din Egipt
[notificată cu numărul C(2011) 5000]
(Text cu relevanță pentru SEE)
(2011/402/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (i) și articolul 53 alineatul (1) litera (b) punctul (iii),
întrucât:
(1)
Regulamentul (CE) nr. 178/2002 stabilește principiile generale care reglementează produsele alimentare și hrana pentru animale în general, în special siguranța acestora, la nivelul Uniunii și la nivel național. El prevede măsuri de urgență în cazul în care este evident că produsele alimentare sau hrana pentru animale importată dintr-o țară terță ar putea constitui un risc grav pentru sănătatea oamenilor, a animalelor sau pentru mediu, iar riscul respectiv nu poate fi combătut în mod satisfăcător prin măsuri luate de statul membru sau de statele membre în cauză.
(2)
La data de 22 mai 2011, Germania a raportat izbucnirea unui focar epidemic cauzat de bacteria Escherichia coli producătoare de toxină Shiga (Shiga-toxin producing Escherichia coli - STEC), serotipul O104:H4, în partea de nord a Germaniei. Pe baza investigațiilor epidemiologice și a testelor de laborator, sursa contaminării ar putea fi legată de consumul de semințe încolțite produse într-o unitate aflată la sud de Hamburg.
(3)
La data de 15 iunie 2011, Franța a raportat izbucnirea unui focar epidemic în Bordeaux, Franța, care - în conformitate cu rezultatele preliminare - a fost cauzat de aceeași tulpină de E. coli (bacteria Shiga-toxin producing Escherichia coli - STEC), serotipul O104:H4), ca și cea izolată în Germania. La fel ca în cazul Germaniei, investigațiile indică faptul că focarul ar fi putut fi cauzat de consumul de semințe încolțite.
(4)
Alți indicatori sugerează că semințele uscate utilizate pentru încolțire ar putea fi cauza originală a focarului din Germania și Franța. Pentru a stabili originea contaminării, Comisia a inițiat o acțiune de stabilire a originii acesteia, coordonată de Autoritatea Europeană pentru Siguranța Alimentară (AESA), în consultare cu Centrul European de Prevenire și Control al Bolilor și Organizația Mondială a Sănătății. La data de 5 iulie 2011, EFSA a publicat raportul său final. Raportul afirmă că o comparație a informațiilor obținute în cursul acțiunii de stabilire a originii focarelor epidemice din Franța și Germania conduce la concluzia că un lot de semințe de schinduf importate din Egipt este legătura comună cea mai probabilă, cu toate că nu se poate exclude faptul că pot fi implicate și alte loturi. Dată fiind posibilitatea unui impact grav asupra sănătății umane cauzat de expunerea la o cantitate mică de material contaminat și, în absența unor informații cu privire la sursa și modalitățile de contaminare, precum și la posibilitatea contaminării colaterale, pare adecvat ca, în momentul actual, toate loturile exportatorului identificat să fie considerate suspecte.
(5)
În plus, actuala acțiune de stabilire a originii contaminării susține ipoteza că focarele sunt interconectate și sunt datorate importului de semințe de schinduf, contaminate în cursul operațiunii de import sau înainte de a fi importate în UE. Contaminarea semințelor cu tulpina E. coli O104:H4 reflectă un proces de producție care a permis contaminarea cu materii fecale de origine umană și/sau animală. Este încă incert unde anume de-a lungul lanțului alimentar s-a petrecut aceasta, precum și dacă situația a fost remediată între timp. Pentru a completa dovezile provenite din studii epidemiologice se prelevează eșantioane microbiologice suplimentare de către statele membre, astfel cum este prevăzut în articolul 8 din Directiva 2003/99/CE a Parlamentului European și a Consiliului din 17 noiembrie 2003 privind monitorizarea zoonozelor și a agenților zoonotici, de modificare a Deciziei 90/424/CEE a Consiliului și de abrogare a Directivei 92/117/CEE a Consiliului (2).
(6)
Pe baza principiului precauției, este necesar să se interzică temporar și importarea tuturor semințelor și boabelor originare din Egipt, specificate în anexă, pentru a pune la dispoziție timpul necesar pentru evaluarea suplimentară a siguranței lor. Este evident că există posibilitatea unui impact grav asupra sănătății umane cauzat de expunerea la o cantitate mică de material contaminat provenit și de la alte semințe și boabe și că nu există informații exacte cu privire la originea exactă în Egipt, la modalitatea de contaminare, precum și la posibilitatea contaminării colaterale.
(7)
Prin urmare, este necesar să se adopte, la nivelul Uniunii Europene, anumite măsuri de urgență de precauție, pentru a garanta că statele membre adoptă toate măsurile necesare pentru a retrage de pe piața UE toate loturile de semințe de schinduf importate din Egipt în perioada 2009 - 2011 menționate în notificările din sistemul de alertă rapidă pentru alimentele și hrana pentru animale aflate în relație cu acțiunea de stabilire a originii contaminării, a preleva eșantioane din aceste loturi și apoi a le distruge, precum și a suspenda temporar importarea din Egipt a tuturor semințelor și boabelor identificate în anexa la prezenta decizie.
(8)
Pentru a permite autorităților competente din Egipt să aibă timpul necesar pentru a reacționa și a lua în considerare măsurile adecvate de limitare a riscurilor, suspendarea temporară a importurilor ar trebui să fie în vigoare cel puțin până la data de 31 octombrie 2011.
(9)
Măsurile prevăzute în prezenta decizie sunt în conformitate cu avizul Comitetului permanent pentru lanțul alimentar și sănătatea animală.
ADOPTĂ PREZENTA DECIZIE DE PUNERE ÎN APLICARE:
Articolul 1
Statele membre adoptă toate măsurile necesare astfel încât toate loturile de semințe de schinduf importate din Egipt în perioada 2009 - 2011 menționate în notificările din sistemul de alertă rapidă pentru alimente și hrana pentru animale în relație cu acțiunea de stabilire a originii contaminării să fie retrase de pe piață și distruse. În conformitate cu articolul 8 din Directiva 2003/99/CE, din loturile în cauză se prelevează eșantioane.
Articolul 2
Punerea în liberă circulație în UE a semințelor și boabelor din Egipt, astfel cum sunt menționate în anexă, este interzisă până la 31 octombrie 2011.
Articolul 3
Măsurile prevăzute în prezenta decizie sunt reevaluate cu regularitate pe baza garanțiilor oferite de Egipt, a rezultatele testelor analitice și a investigațiilor efectuate de către statele membre.
Articolul 4
Prezenta decizie se adresează statelor membre.
Adoptată la Bruxelles, 6 iulie 2011.

Labels: 0
3
18
6